b'\n_START_ARTICLE_\nFran Krape\xc5\xbe\n_START_SECTION_\n\xc5\xbdivljenje in delo\n_START_PARAGRAPH_\nV Gradcu se je izu\xc4\x8dil za \xc4\x8devljarja. Kasneje se je posvetil gostinstvu. Na Kongresnem trgu v Ljubljani je imel prvo kavarno s slovenskim napisom (Narodna kavarna - National caffe), kot protiute\xc5\xbe nem\xc5\xa1ki Kazini pa je 1898 na Dvornem trgu odprl Narodno kavarno, ki jo je opremil arhitekt Ivan Jager, z njo pa sta bili leta 1903 zdru\xc5\xbeeni \xc5\xa1e restavracija Zlatorog in delikatesna trgovina. Med 1. svetovno vojno je organiziral vlak, ki je la\xc4\x8dnim Ljubljan\xc4\x8danom iz Vojvodine pripeljal hrano. Leta 1921 je prenovil in dogradil prostore nekdanje nem\xc5\xa1ke Kazine ter ustanovil gostinsko podjetje Zvezda s kletjo, kavarno, verando restavracijo z vrtom in prostori za dru\xc5\xbeabne dejavnosti. Bil je tudi ustanovitelj gostilni\xc4\x8darske nadaljevalne \xc5\xa1ole, bolni\xc5\xa1ke blagajne gostilni\xc4\x8darjev, soustanovitelj sokolskega jezdnega odseka in pobudnik ustanovitve gostilni\xc5\xa1kega doma. Podpiral pa je tudi \xc5\xa1tevilne reve\xc5\xbee in dijake ter pomagal \xc5\xa1tudentom, ki so \xc5\xa1tudirali v Pragi. Leta 1933 je postal \xc4\x8dastni me\xc5\xa1\xc4\x8dan Ljubljane.'